CELEX: 32013R1418
Language: hr
Date: 2013-12-17 00:00:00
Title: Provedbena uredba Komisije (EU) br. 1418/2013 оd 17. prosinca 2013. o planovima proizvodnje i stavljanja na tržište na temelju Uredbe (EU) br. 1379/2013 Europskog parlamenta i Vijeća o zajedničkom uređenju tržišta proizvodima ribarstva i akvakulture

28.12.2013   
            
            
               HR
            
            
               Službeni list Europske unije
            
            
               L 353/40
            
         
      PROVEDBENA UREDBA KOMISIJE (EU) br. 1418/2013
   оd 17. prosinca 2013.
   o planovima proizvodnje i stavljanja na tržište na temelju Uredbe (EU) br. 1379/2013 Europskog parlamenta i Vijeća o zajedničkom uređenju tržišta proizvodima ribarstva i akvakulture
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture (1), a posebno njezin članak 29.,
   budući da:
   
               (1)
            
            
               Organizacije proizvođača proizvoda ribarstva i akvakulture trebaju pridonijeti postizanju ciljeva zajedničke ribarstvene politike i zajedničkog uređenja tržišta proizvodima ribarstva i akvakulture.
            
         
               (2)
            
            
               Uredbom (EU) br. 1379/2013 posebno se predviđa da organizacije proizvođača proizvoda ribarstva uvedu mjere za poticanje ribolovnih djelatnosti, smanjenje neželjenih ulova, poboljšanje sljedivosti proizvoda ribarstva i uklanjanje ribolovne prakse IUU-a, te da organizacije proizvođača proizvoda akvakulture uvedu mjere za poticanje održive akvakulture, osiguranje dosljednosti s nacionalnim strateškim planovima i omogućivanje održive prakse u akvakulturi.
            
         
               (3)
            
            
               Nadalje, Uredbom (EU) br. 1379/2013 predviđa se da organizacije proizvođača proizvoda ribarstva i akvakulture uvedu mjere za poticanje stavljanja proizvoda na tržište i gospodarske dobiti proizvođača, stabilizaciju tržišta i smanjenje učinka ribolovnih djelatnosti na okoliš.
            
         
               (4)
            
            
               Planovi proizvodnje i stavljanja na tržište koje organizacije proizvođača dostavljaju svojim nadležnim nacionalnim tijelima trebaju biti usmjereni na postizanje ciljeva zajedničkog uređenja tržišta proizvodima ribarstva i akvakulture.
            
         
               (5)
            
            
               Kako bi se omogućilo da sve organizacije proizvođača planove proizvodnje i stavljanja na tržište provode na istovrstan način i osiguralo da se u strukturi planova odražava doprinos postizanju ciljeva iz članaka 3. i 7. Uredbe (EU) br. 1379/2013, Komisija treba utvrditi zajednički format planova proizvodnje i stavljanja na tržište.
            
         
               (6)
            
            
               Potrebno je utvrditi jedinstvene rokove za dostavu planova proizvodnje i stavljanja na tržište kako bi se omogućilo pravodobno odobrenje tih planova s obzirom na potrebu izrade odgovarajućeg financijskog programa za financijsku potporu koja će eventualno biti dostupna za provedbu tih planova na temelju budućeg pravnog akta Unije o utvrđivanju uvjeta za financijsku potporu pomorske i ribarstvene politike za razdoblje 2014.–2020.
            
         
               (7)
            
            
               Mjere predviđene ovom Uredbom u skladu s mišljenjem Ispitivačkog odbora za proizvode ribarstva i akvakulture,
            
         DONIJELA JE OVU UREDBU:
   Članak 1.
   Format i struktura planova proizvodnje i stavljanja na tržište
   Format i struktura planova proizvodnje i stavljanja na tržište iz članka 28. Uredbe (EU) br. 1379/2013 („planovi”) navedeni su u Prilogu ovoj Uredbi.
   Članak 2.
   Rokovi i postupci za dostavu planova
   1.   Organizacije proizvođača dužne su dostaviti prve planove svojim nadležnim nacionalnim tijelima do kraja veljače 2014. Organizacije proizvođača koje su priznate nakon 1. siječnja 2014. dužne su dostaviti prve planove nadležnim nacionalnim tijelima osam tjedana nakon njihova priznavanja. Naknadni planovi dostavljaju se osam tjedana prije prestanka važenja planova na snazi.
   2.   Ako nadležno nacionalno tijelo smatra da je plan koji je dostavila neka organizacija proizvođača usmjeren na postizanje ciljeva iz članaka 3. i 7. Uredbe (EU) br. 1379/2013, dužno je taj plan odobriti u roku od šest tjedana od njegova primitka i odmah obavijestiti organizaciju proizvođača.
   3.   Ako nadležno nacionalno tijelo smatra da se dostavljenim planom ne mogu postići ciljevi iz članaka 3. i 7. Uredbe (EU) br. 1379/2013, dužno je o tome obavijestiti organizaciju proizvođača u roku iz stavka 2. ovog članka. Organizacija proizvođača dužna je u roku od dva tjedna dostaviti izmijenjeni plan.
   4.   Rok za odobrenje izmijenjenog plana je četiri tjedna od njegova primitka.
   5.   Ako nadležno nacionalno tijelo ne odobri ili ne odbije plan u skladu sa stavkom 2. ili 4., plan se smatra odobrenim.
   Članak 3.
   Revizija planova
   1.   Ako nadležno nacionalno tijelo smatra da je revidirani plan dostavljen u skladu s člankom 28. stavkom 4. Uredbe (EU) br. 1379/2013 usmjeren na postizanje ciljeva iz članaka 3. i 7. te Uredbe, odobrava plan u roku od četiri tjedna od njegova primitka i odmah obavješćuje organizaciju proizvođača.
   2.   Ako nadležno nacionalno tijelo smatra da se dostavljenim revidiranim planom ne mogu postići ciljevi iz članaka 3. i 7. Uredbe (EU) br. 1379/2013, obavješćuje organizaciju proizvođača u skladu s tim u roku iz stavka 1. ovog članka. Organizacija proizvođača dužna je u roku od dva tjedna dostaviti izmijenjeni plan.
   3.   Rok za odobrenje izmijenjenog plana je četiri tjedna od njegova primitka.
   4.   Ako nadležno nacionalno tijelo ne odobri ili ne odbije revidirani plan u skladu sa stavkom 1. ili 3., plan se smatra odobrenim.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. prosinca 2013.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  Vidi stranicu 1. ovog Službenog lista.
   
      PRILOG
      
         DETALJNA STRUKTURA PLANOVA PROIZVODNJE I STAVLJANJA NA TRŽIŠTE
      
      ODJELJAK 1.
      
         Opće informacije o organizaciji proizvođača
      
      
                  —
               
               
                  Naziv
               
            
                  —
               
               
                  Vrsta
               
            
                  —
               
               
                  Identifikacijski broj
               
            
                  —
               
               
                  Sjedište
               
            
                  —
               
               
                  Broj članova
               
            
                  —
               
               
                  Promet (po vrsti)
               
            
                  —
               
               
                  Količina ulova ili izlova (po vrsti)
               
            ODJELJAK 2.
      
         Program proizvodnje i tržišna strategija
      
      Ovaj odjeljak sastoji se od indikativnog rasporeda opskrbe i njime se opisuje način osiguravanja odgovarajuće opskrbe ovisno o zahtjevima tržišta u pogledu kakvoće, količine i prezentiranja, posebno za glavne vrste koje se stavljaju na tržište.
      ODJELJAK 3.
      
         Mjere za postizanje ciljeva utvrđenih u članku 7. Uredbe (EU) br. 1379/2013
      
      U ovom se odjeljku, između ostalog, opisuju odgovarajuće mjere predviđene u članku 8. Uredbe (EU) br. 1379/2013 koje organizacija proizvođača namjerava uvesti kako bi se postigli različiti ciljevi utvrđeni u članku 7. te Uredbe.
      ODJELJAK 4.
      
         Mjere za prilagođavanje opskrbe određenim vrstama
      
      U ovom se odjeljku između ostalog,opisuju odgovarajuće mjere predviđene u članku 8. Uredbe (EU) br. 1379/2013 koje organizacija proizvođača namjerava uvesti kako bi se prilagodila opskrba vrstama koje obično tijekom godine predstavljaju problem u pogledu stavljanja na tržište.
      ODJELJAK 5.
      
         Kazne i kontrolne mjere
      
      Ovaj odjeljak sadržava opis kazni primjenjivih na razne vrste povreda do kojih bi moglo doći tijekom provedbe dotičnog plana proizvodnje i stavljanja na tržište. Nadalje, u njemu se mogu opisati i odgovarajuće mjere predviđene u članku 8. Uredbe (EU) br. 1379/2013 koje organizacija proizvođača namjerava uvesti kako bi se osigurala kontrola i sukladnost aktivnosti njihovih članova s utvrđenim pravilima.